— Відаць, у маім жыцці прозвішча знакамітага бацькі сапраўды мела нейкае значэнне, адыграла сваю ролю. Неяк само сабою. Але лічу, што я дастаткова ў жыцці працавала, а не імкнулася скарыстацца іменем, каб нешта атрымаць. Маю больш як 500 друкаваных работ. Хіба гэтага мала? Калі вучылася ў школе, ва ўніверсітэце, то было вельмі сорамна ленавацца, не магла падвесці бацьку. Наадварот, усяляк імкнулася даказаць сваю стараннасць і ўласныя здабыткі, каб нават і не падумалі, што карыстаюся сваяцтвам. Рабіла як мага больш, каб не быць аб’ектам такіх размоў.